Folketing
2014-01-23

Nu, hvor vi er sådan ved lidt små personlige anekdoter, kan jeg fortælle, at det altså ikke kun er hundeejere, der har problemer med fyrværkeri. Det har vi, der er forældre til mindre børn, sådan set også; de bliver skræmte og bange for at sove og skræmte og bange for at gå uden for en dør, når det brager løs på alle tidspunkter af døgnet. Det kan jeg i hvert fald som mor til en på 2½ år berette om. Vi oplever jo hvert eneste år henvendelser fra borgere og fra miljø- og dyrevelfærdsorganisationer, der føler sig generet af fyrværkeri i hele december måned. Allerede i 2013 sagde den daværende erhvervs- og vækstminister, at tiden var inde til at kigge nærmere på mulighederne for at begrænse salgs- og anvendelsesperioden for fyrværkeri. Siden dengang er det så blevet undersøgt mere dybdegående, og der har også været en rigtig fin høringsfase. Ikke overraskende viser høringssvarene, at der ligesom er to overordnede og meget forskellige holdninger til, hvorvidt salgs- og anvendelsesperioden skal reduceres.